送孫季和知縣赴常熟
作者：釋寶曇
朝代：宋

paragraphs: 援琴不怕春風顛，已許桃李同嫣然。
今人政自無此手，昔也子賤今琴川。
爭名固淺丈夫事，公益走避如雲煙。
共惟聖學本心授，不敬莫大中無傳。
吾行敢後天下士，百年人物猶拳拳。
風流往往入詩笥，經濟一一歸民編。
板輿扶上醉鄉日，竹溪便喚姑蘇船。
誰云弱水不可到，政成我是蓬萊仙。